De store regnmængder giver forhøjet vandstand i flere danske åer og dermed risiko for oversvømmelser.

De store regnmængder giver forhøjet vandstand i flere danske åer og dermed risiko for oversvømmelser. Vi har gang i en sjaskvåd uge, hvor det ene regnvejr efter det andet bevæger sig ind over Danmark. Flere steder er det blevet til store mængder regn, siden ugen tog sin begyndelse – og der er mere på vej. Mest regn er der kommet i den vestlige del af Jylland, hvor der flere steder er kommet over 35 millimeter vand i regnmålerne. Vådest har det været i Silstrup lige syd for Thisted. Her er der i skrivende stund faldet 40,8 millimeter regn siden mandag. Normalt kommer der 70,9 millimeter i løbet af hele december. Dermed er der altså nogle steder kommet det, der svarer til over en halv måneds regn. Risiko for oversvømmelser De store mængder regn, der er kommet de seneste dage, kan få konsekvenser rundt omkring. Ifølge Vandportalen er der mange åer, hvor vandstanden er meget højere end normalt. En af de åer er Storåen i Holstebro, hvor vandstanden er ved at nå et kritisk niveau. Siden 18. december er vandstanden steget med omkring 1,2 meter i åen. Billedet herunder er taget onsdag – kort tid efter et større regnvejr. Som man kan se, er fortovet langs åen tæt på at blive oversvømmet. Udover vandstandsstigninger kan jorden have svært ved at opsuge den megen regnvand, når det kommer på så få dage, som tilfældet er nu. Dermed kan der opstå oversvømmelser på blandt andet marker. Mere regn på vej Det regnfulde vintervejr ser ud til at fortsætte et stykke tid endnu. Næste større regnvejr forventes at passere landet natten til nytårsaftensdag, mens nytårsaften ligeledes ser ganske våd ud. Til og med nytårsdag er der udsigt til, at der nogle steder kan falde over 30 millimeter regn, hvilket vil fylde regnvandsmagasinerne yderligere op. I starten af næste uge kan der komme et par dage med overvejende tørvejr, inden nye regnvejr igen står i kø.